钦定古今图书集成/理学汇编/文学典/第055卷 > 郑还古
## 钦定古今图书集成/理学汇编/文学典/第055卷 > 郑还古

按：《全唐诗话》，还古登元和进士第。还古闲居东都，将
入京赴选，柳当将军者饯之。酒酣，以一诗赠柳氏之
妓曰：“冶艳出神仙，清声胜管弦。词轻白纻曲，歌歇碧云天。未拟生裴秀，何如乞郑元。不堪金谷水，横过坠
楼前。”柳喜甚曰：“专俟荣命，以此为贺。”未几，还古除国
子博士。柳见除目，即遣入京，及嘉祥驿而还古物故，
“乃放妓他适。”《逸史》载：还古初娶柳氏女，嘉会之初，梦
娶房氏，后柳卒。再娶东都李氏，属房直温为东洛少
尹，李之舅也。礼宴皆房主之。始知旧梦之前定也。
按《因话录》，荥阳郑还古，少有俊才，嗜学而天性孝友。
初家青齐间，遇李师道渐阻王命，扶侍老亲归洛，与
其弟自舁肩舆，晨暮奔迫，两肩皆疮。妻柳氏，仆射元
公之女也。妇道克备，弟齐古好博戏赌钱，还古帑藏中物，虽妻之赀玩，恣其所用，齐古得之辄尽。还古每
出行，必封筦钥付家人曰：“留待二十九郎偿博，勿使
别为债息，为恶人所陷误也。”弟感其意，为之稍节。有
堂弟荡迹，好吹觱篥，投许昌为健儿，还古使使召之，
自与洗沐，同榻而寝。因致书所知为方镇者，求补他
职。姻族以此重之，而竟以刚躁喜持论，不容于时，惜
也。